สคฝ.แจงคุ้มครองเงินฝากไม่มีสูญ
สถาบันคุ้มครองเงินฝาก ย้ำลงทุนในสินทรัพย์มั่นคงสูงตามกรอบกฎหมายกำหนด ผู้ฝากเงินสบายใจ ได้รับการคุ้มครองเงินฝากตามกฎหมายกำหนด
28 ต.ค. 2553

สถาบันคุ้มครองเงินฝาก ย้ำลงทุนในสินทรัพย์มั่นคงสูงตามกรอบกฎหมายกำหนด ผู้ฝากเงินสบายใจ ได้รับการคุ้มครองเงินฝากตามกฎหมายกำหนด
นายสิงหะ นิกรพันธุ์ ผู้อำนวยการสถาบันคุ้มครองเงินฝาก (สคฝ.) เปิดเผยว่า ถึงสิ้นเดือนมิ.ย. 2553 มีจำนวนผู้ฝากเงิน 58.6 ล้านราย ที่อยู่ภายใต้ความคุ้มครอง สคฝ. คิดเป็นเงินฝากที่ได้รับความคุ้มครอง 6.9 ล้านล้านบาท
อย่างไรก็ดี ถ้าวงเงินคุ้มครองลดลงเหลือ 1 ล้านบาท ตามที่กำหนดใน พ.ร.บ.สถาบันคุ้มครองเงินฝากฯ ซึ่งจะมีผลตั้งแต่วันที่ 11 สิงหาคม 2555 จะมีผู้ฝากที่มีเงินฝากภายในวงเงินคุ้มครองจำนวน 1 ล้านบาท จำนวน 57.7 ล้านราย หรือ 98.52% ของจำนวนผู้ฝากทั้งหมด คิดเป็นเงินฝากจำนวน 1.54 ล้านล้านบาท หรือ 22.27% ของเงินฝากทั้งหมด
นายสิงหะ กล่าวว่า ที่ผ่านมาสถาบันการเงินได้ส่งเิงินเข้ากองทุนคุ้มครองเงินฝาก ซึ่งได้มีการบริหารจัดการกองทุนคุ้มครองเงินฝาก โดยยึดมั่นในเรื่องความมั่นคงสูงและความปลอดภัยของเงินต้น ซึ่งปัจจุบัน สคฝ.ได้ลงทุนในพันธบัตรรัฐบาล ตราสารหนี้ที่รัฐบาลค้ำประกัน เงินฝากธนาคารแห่งประเทศไทยหรือตราสารหนี้ที่ธนาคารแห่งประเทศเป็นผู้ออก และเงินฝากธนาคารที่มีกฎหมายเฉพาะจัดตั้งขึ้น
ทั้งนี้ ตามกฎกระทรวงกำหนดหลักเกณฑ์และวิธีการลงทุนของสถาบันคุ้มครองเงินฝาก พ.ศ.2553 ให้การนำเงินกองทุนคุ้มครองเงินฝากไปลงทุน จะต้องลงทุนในหลักทรัพย์ที่มีความมั่นคงสูงไม่ต่ำกว่า 80% ของการลงทุนทั้งหมด
นายสิงหะ กล่าวว่าการลงทุนที่รัดกุมของสถาบันคุ้มครองเงินฝากทำให้ผู้ฝากเงินมั่นใจได้ว่ากรณีที่สถาบันการเงินเกิดปัญหา ประชาชนส่วนใหญ่ที่มีเงินฝากไม่เกิน 1 ล้านบาทจะไม่ได้รับผลกระทบ จึงไม่ต้องตระหนกตกใจเร่งรีบถอนเงินออกมา เนื่องจากหากเกิดกรณีที่สถาบันการเงินถูกสั่งปิดการดำเนินกิจการ  สคฝ.ก็พร้อมที่จะจ่ายเงินคืนให้กับผู้ฝากเงินตามวงเงินการคุ้มครองที่กฎหมายกำหนดไว้